**Ibrány Város 2020-2025 évekre vonatkozó Közbiztonsági - Bűnmegelőzési koncepciójának felülvizsgálata**

Ibrány Város Képviselő-testülete a 2020. szeptember 28-án megtartott ülésén 222/2020.(IX.28.) sz. határozatával fogadta Ibrány Város 2020-2025 évekre vonatkozó Közbiztonsági - Bűnmegelőzési koncepcióját (ezzel hatályon kívül helyezve a 140/2017.(VIII.14.) KT. határozattal elfogadott korábbi bűnmegelőzési koncepciót), mellyel célunk az, hogy Ibrány továbbra is biztonságos település legyen, feleljen meg az objektív biztonság követelményeinek és a lakosság elvárásainak.

A testület döntése értelmében a koncepció felülvizsgálata kétévente esedékes.

Ibrány Város Önkormányzata Képviselő-testületének tagjai különösen a polgármester, az alpolgármesterek, valamint a településüzemeltetési és közbiztonsági tanácsnok a hatályos közbiztonsági koncepció végrehajtását folyamatosan ellenőrzi. Szinte minden képviselő-testületi ülésen a jelenlévők olyan észrevételeket és javaslatokat tesznek, melyek a városunkban élők objektív és szubjektív biztonságérzetét javíthatják.

A képviselő-testületi üléseken meghívottként jelen levő Rendőrőrs parancsnok úr az elhangzott észrevételeket és javaslatokat a rendészeti jogszabályokat figyelembe véve, minden esetben igyekszik a mindennapi szolgálatszervezés folyamatába átültetni. Elmondhatjuk, hogy a rendőrséggel, tűzoltósággal, a helyi polgárőr egyesülettel és a bűnmegelőzés egyéb szereplőivel az együttműködésünk kiváló.

A Képviselő-testületi üléseken kívüli egyéb időpontokban a felelős személyek a rendőrség helyi képviselőivel szükség szerint akár napi szinten is egyeztetnek. A segítségnyújtás mindkét fél részéről kölcsönös.

Az önkormányzat tulajdonában és üzemeltetésében levő közutak forgalmi rendje felülvizsgálatra került és a szükséges intézkedéseket megtettük. Ezen utak minőségének javítása érdekében több pályázatot is nyertünk, melyben új útburkolatot kapott több utca, illetve két ezidáig szilárd útburkolattal el nem látott útszakasz nyert aszfaltborítást. Ezekkel az intézkedésekkel a kezelésünkben levő útszakaszokon kívántuk javítani a közlekedésbiztonságot. Vannak még olyan útszakaszok, melyeket szükségszerű lenne felújítanunk, de a financiális keretek e tekintetben behatároltak.

A Járási Közbiztonsági Egyeztető Fórum munkájában aktívan részt veszünk. Minden alkalommal képviseli városunkat polgármester úr, alpolgármester úr, a településüzemeltetési és közbiztonsági tanácsnok úr, illetve az Ibrányi Polgárőr Egyesület elnöke.

Városunk lakossága akár személyesen, akár írásban, akár online formában is jelezheti észrevételeit, és javaslatokat is tehetnek a prevenció tekintetében. A releváns információkat az illetékesek megvizsgálják és amennyiben szükséges, az intézkedéseket meg is teszik. Ibrány Város Bűnmegelőzési- és Közbiztonsági Koncepciója városunk hivatalos honlapján megtalálható.

Helyi önkormányzati rendeletekben és határozatokban minden esetben érvényesítésre kerül a koncepció útmutatása. A rendeletek és határozatok kidolgozásában, illetve a vita során a kriminál-prevencióban jártas és e tudományágban megfelelő szakértelemmel rendelkezők észrevételeiket meg is teszik és az adott helyi jogszabályok megalkotásához szükséges, pozitív irányú változtatásokat a döntéshozók integrálják.

Az önkormányzat a helyi polgárőr egyesület részére - a lehetőségeihez mérten - minden támogatást és segítséget megad. Közös konzultációk során kidolgoztuk azokat a munkafolyamatokat, melyekkel elősegíthetjük a SZOMSZÉDOK EGYMÁSÉRT MOZGALOM propagálását.

2015 évben került kiépítésre a város területén a térfigyelő kamerarendszer. Működtetésével az Ibrányi Polgárőr Egyesület lett megbízva, akik a rendvédelmi szervekkel együttműködve és a törvényi előírásokat betartva végzik munkájukat. A koncepció, illetve a mindennapi gyakorlat felülvizsgálata során, megállapítottuk, hogy a hatékonyabb bűnmegelőzés kivitelezése indokolja a térfigyelő kamerarendszer bővítését. Így, a pályázati lehetőséget megragadva közel 80 kamerával tudjuk a lakosság szubjektív biztonságérzetét javítani, illetve hatékonyabban tudjuk segíteni a rendvédelmi szerveket is.

A jogszabályváltozások következtében a kereskedelmi-vendéglátóipari egységek, valamint az időszakos és telephelyhez nem kötött árusok, továbbá a telephelyengedéllyel rendelkezőknél az engedély kiadás és a szakhatósági ellenőrzés különvált, de e tekintetben közös konzultációkat folytatunk.

A közvilágítás üzemeltetésével megbízott cég felé a meghibásodásokat a lakosság, az önkormányzat és bármely vállalkozás vagy egyesület bejelentheti, akik a szükséges intézkedéseket lehetőségeikhez mérten meg is teszik. Azt is meg kell viszont jegyezni, hogy a kialakult energiaár emelkedés olyan intézkedésre kényszerítheti az önkormányzatot, amelyet egyelőre objektíven nem láthatunk. Amennyiben a közvilágítást érintően a szolgáltatás minőségét csökkentő intézkedésekre kerülne sor, úgy a lakosságot a helyben szokásos módon az Ibrányi Hírlap hasábjain és online felületeken tájékoztatjuk.

Ibrány, 2024. november 11.

**Trencsényi Imre**

polgármester